‘Voortdurende reddingsboeie kan Denel nie red’Natasha Mazzone. Foto: Facebook Die DA het Saterdag gesê dit is net nie meer rasioneel of volhoubaar vir die regering om volle eienaarskap van die wapenvervaardiger Denel te hê nie en die maatskappy moet gedeeltelik geprivatiseer word. Dit kom nadat die regering pas weer ŉ reddingsboei van R1,8 miljard aan Denel betaal het om te verhoed dat die sukkelende maatskappy heeltemal ondergaan. Danie du Toit, groep‑ uitvoerende hoof by Denel, het vroeër gesê ŉ bykomende R1 miljard vir die maatskappy sal oorweeg word in die 2020/’21‑begrotingproses. Natasha Mazzone, woordvoerder van die DA, sê die reddingsboei aan die “bodemlose put wat Denel is”, is nie volhoubaar nie. “Om net aanhou om geld na Denel te gooi, gaan die maatskappy nie regruk nie. Die wapenvervaardiger moet geheel en al oorgedoen word,” sê sy. Mazzone meen ŉ belaglike hoeveelheid belastinggeld word op staatsinstansies bestee en die publiek kry baie min daarvoor terug. “Dit is nie meer rasioneel of volhoubaar dat die regering Denel ten volle besit nie. Dit moet gedeeltelik geprivatiseer word. Daar is baie verdedigingsmaatskappye in die wêreld wat sal belangstel om aandele te koop en die regering moet hierdie moontlikhede ondersoek,” sê sy. “Reddingsboeie bring dalk tydelik verligting vir staatsinstansies, maar doen permanente skade aan die nasionale fiskus. Deur hierdie entiteit te privatiseer, sal ons die impak van regeringsreddingsboeie op die fiskus verminder, mededingendheid aanmoedig, doeltreffendheid verbeter, en werkskepping stimuleer.”